钦定古今图书集成/明伦汇编/家范典/第059卷 > 宋袁氏世范 > 《睦亲篇》
## 钦定古今图书集成/明伦汇编/家范典/第059卷 > 宋袁氏世范 > 《睦亲篇》

人于子孙，虽见其作事多拂己意，亦不可深憎之。大
抵所爱之子孙未必孝，或早夭而暮年依托，及身后
葬祭，多是所憎之子孙。其他骨肉皆然。请以他人已
验之事观之。

子孙有过，为父祖者多不自知，贵官尤甚。盖子孙有
过，多掩蔽父祖之耳目，外人知之，窃笑而已，不使其
父祖知之。至于乡曲贵官，人之进见，有时称道盛德
之不暇，岂敢言其子孙之非？况又自以子孙为贤，而
以人言为诬，故子孙有弥天之过，而父祖不知也。间
有《家训》稍严，而母氏犹有庇其子之恶，不使其父知
之者。富家之子孙不肖，不过耽酒好色、赌博、近小人
破家之事而已。贵官之子孙不止此也。其居乡也，强
索人之酒食，强贷人之钱财，强借人之物而不还，强
买人之物而不偿，亲近群小，则使之假势以凌人；侵
害善良，则多致饰词以妄讼。乡人有曲理犯法事，认
为己事，名曰“担当。”乡人有争讼，则伪作祖父之简，干
恳州县，求以曲为直。差夫借船放税免罪，以其所得
为酒色之娱，殆非一端也。其随侍也，私令市贾买物，
私令吏人买物，私托场务买物，皆不偿其值；吏人补
名，吏人免罪；吏人有优润，皆必责其报；典买婢妾，限
以低价，而使他人填赔；或同院子游狎，或干场务放
税，其他妄有求觅，亦非一端，不恤误其父祖，陷于刑
辟也。凡为人父祖者，宜知此事，常关防，更常询访，或
庶几焉。

子弟，有愚缪贪污者，自不可使之仕官。古人谓治狱
多阴德，子孙当有兴者。谓利人而人不知所自，则得
福。今其愚缪，必以狱讼事悉委胥辈，改易事情，庇恶
陷善，岂不与阴德相反？古人又谓：“我多阴谋，道家所
忌”，谓害人而人不知所自，则得祸。今其贪污，必与胥
辈同谋，货鬻公事，以曲为直，人受其冤，无所告诉，岂
不谓之阴谋？士大夫试历数乡曲三十年前宦族，今
能自存者仅有几家，皆前事所致也。有远识者，必信
此言。

同居，父子兄弟，善恶贤否相半。若顽狠刻薄不惜家
业之人先死，则其家兴盛，未易量也。若慈善长厚勤
谨之人先死，则其家不可救矣。《谚》云：“莫言家未成，成
家子未生；莫言家未破，破家子未大。”亦此意也。
别宅子、遗腹子，宜及早收养训教，免致身后论讼。或
已习为愚下之人，方欲归宗，尤难处也。女亦然。或与
杂滥之人通私。或婢妾因他事逐去。皆不可不于生
前早有辨明，恐身后有求归宗而暗昧不明，子孙被
其害者。

“父母高年怠于营干者，多将财产均给子孙。若父、祖
出于公心，初无偏曲，子孙各能戮力，不事游荡，则均
给之后，既无争讼，必至兴隆。若父、祖缘有过房之子，
缘有前母、后母之子，缘有子亡而不爱其孙，又有虽
是一等子孙，自有憎爱，凡衣食财物所及，必有厚薄，
致令子孙力求均给，其父、祖又于其中暗有轻重，安”
得不起他日争端？若父祖缘其子孙，内有不肖之人，
虑其侵害他房，不得已而均给者，止可逐时均给财
谷，不可均给田产。若均给田产，彼以为己分所有，必
邀求尊长立契典卖。典卖既尽，窥觑他房，从而婪取，
必至兴讼，使贤子贤孙被其扰害，同于破荡，不可不
思。大抵人之子孙或十数人皆能守“己。其中有一不
肖，则十数人均受其害，至于破家者有之。国家法令
百端，终不能禁；父祖智谋百端，终不能防。欲保延家
祚者，鉴他家之已往，思我家之未来，可不修德熟虑，
以为长久之计耶《遗嘱》之文，皆贤明之人，为身后之虑，然亦须公平，乃
可以保家。如劫于悍妻黠妾，因于后妻爱子，中有偏
曲厚薄，或妄立嗣，或妄逐子，不近人情之事，不可胜
数，皆兴讼破家之端也。

父祖有虑子孙争讼者，常欲预为《遗嘱》之文，而不知
风烛不常，因循不决，至于疾病危笃，虽心中尚了然，
而口不能言，手不能动，饮恨而死者多矣。况有神识
昏乱者乎。